KIRJALLINEN KYSYMYS E-2063/98

esittäjä(t): Anne André-Léonard (ELDR) komissiolle

(7. heinäkuuta 1998)

Aihe: Euro ja Andorran, Monacon, San Marínon sekä Vatikaanin postimerkit

Eurosta tulee 1. heinäkuuta 2002 EMU:un kuuluvien Euroopan unionin jäsenvaltioiden yhteinen valuutta. Andorra, Monaco, San Maríno ja Vatikaani eivät ole Euroopan unionin jäseniä.

Näiden maiden postimerkkien arvo merkitään tällä hetkellä valuutoissa, jotka tulevat muuttumaan euroiksi. Onko niillä komission käsityksen mukaan oikeus laskea tulevaisuudessa liikkeelle euromääräisiä postimerkkejä?

Kuinka tulee käymään Andorran kohdalla? Minkä maan postilaitos laskee vastedes liikkeelle Andorran postimerkit?

Ovatko kaikki euromääräiset postimerkit voimassa kaikissa Euroopan unionin jäsenvaltioissa? Käykö esimerkiksi ranskalainen postimerkki Suomessa tai italialainen merkki Portugalissa? Ja miksi?

Pyydän komissiota selventämään näitä asioita, joista ei tähän mennessä ole juurikaan keskusteltu.

Komission jäsenen Yves-Thibault de Silguynkomission puolesta antama vastaus

(21. syyskuuta 1998)

Tammikuun 1. päivänä 1999 eurosta tulee virallinen valuutta yhdessätoista yhteisön jäsenvaltiossa. Eurosetelit ja -kolikot otetaan käyttöön 1. tammikuuta 2002. Kunkin valtion postiviranomaisten on päätettävä euron käyttöönottostrategiastaan, mutta on todennäköistä, että ne haluavat aloittaa siirtymisen jo paljon ennen vuotta 2002. Siirtymisessä on otettava huomioon lähes kaikki postitoiminnan osa-alueet, myös postimaksujen määrittäminen euroina. Huomattavin muutos on postimerkkien nimellisarvojen muuntaminen kansallisesta rahayksiköstä euromääräisiksi.

Kunkin jäsenvaltion postiviranomaiset laskevat liikkeeseen omat postimerkkinsä, jotka ovat osoituksena kirjeiden ja pakettien kantopalvelujen maksamisesta ennakkoon. Joissakin jäsenvaltioissa liikkeeseen laskettuihin postimerkkeihin sisältyy myös muiden jäsenvaltioiden kantomaksu. Lähes kaikki maailman maat jäseniinsä lukevan Maailman postiliiton (Universal Postal Union, UPU) sääntöjen mukaan kirjeet ja paketit, joista on maksettu postimaksu jossakin maassa, kuljetetaan ja kannetaan myös muissa maissa. Tällä hetkellä yksikään postilaitos ei hyväksy palveluidensa maksamista ennakkoon toisessa maassa myydyllä postimerkillä. Tällä ei ole mitään tekemistä postimerkin myyntivaluutan kanssa. Jotta tiedettäisiin, minkä maan postilaitos on vastaanottanut maksun, UPU:n säännöissä vaaditaan, että kunkin maan on merkittävä nimensä liikkeeseen laskemiinsa postimerkkeihin (Yhdistyneelle kuningaskunnalle on myönnetty historiallisten syiden takia poikkeus tästä vaatimuksesta). Koska kuhunkin postimerkkiin on painettu merkin kotimaan nimi, samaa valuuttaa käyttävien maiden liikkeeseen laskemat postimerkit eivät sekoitu keskenään eikä merkkejä voida käyttää luvattomasti muissa maissa. Euron käyttöönotto ei muuta millään tavalla nykyisiä kansainvälisiä postimenettelyitä. Euro merkitsee kuitenkin monien rajatylittävien palveluiden hintojen entistä suurempaa avoimuutta.

Yhteisö ei voi periaatteessa estää euron käyttöä yhteisön ulkopuolisissa maissa. Jos yhteisön ulkopuolisten maiden toimijat haluavat tehdä euromääräisiä sopimuksia maansa sopimuslainsäädännön niin salliessa, niillä on siihen täysi oikeus. Sama pätee myös palveluihin: jos Andorran, Monacon, San Marínon, Vatikaanivaltion tai jonkin muun maan viranomaiset haluavat määrittää hintansa euroina ja erityisesti jos niiden postilaitos haluaa laskea liikkeeseen euromääräisiä postimerkkejä, niillä on täysi vapaus toimia niin.